“હા, ક્રસ, ઓલી શીતલને કોક ફોનમાં ક્યે છે કે તું મારી ક્રસ સો.” કાકા એ ફોડ પાડ્યો. મને આખી ઘટના સમજતા વાર ન લાગી. પણ કાકાને મારે કઈ રીતે સમજાવું એ વિચારતો હું ચોકીદાર બહાદુરના રુમ તરફ વળ્યો, જેથી મને થોડો સમય મળે. ત્યાંથી એક ઈંટ લાવી મારી સ્કૂટરની બેલેન્સ ન રહેતી ઘોડી નીચે ગોઠવી, એ ઈંટ ના ઉબેટથી મારૂ સ્કૂટર સ્ટેન્ડ પર સ્થિર ઊભુ રહી શક્યું. ત્યારબાદ એની પર બેસી હું લમણે હાથ દઈ વિચારવા લાગ્યો. કાકા એ સ્કૂટરના હેન્ડલ પરનો હલબલતો અરીસો દુર હડસેલી તેના પર કોણી ટેકવી. ફરી એનો પ્રશ્ન દોહરાવ્યો: “એલા વેદિયા, હવે કે તો ખરા આ ક્રસ એટલે હું?”